Prorectorul Universității din București conf. univ. dr. Sorin Costreie a participat la Forumul Alianțelor Universitare Europene din Barcelona, în calitate de președinte al rețelei UNICA
În perioada 14-15 septembrie 2023, prorectorul pentru Rețele universitare și Relații publice al Universității din București, conf. univ. dr. Sorin Costreie, a participat, în calitate de președinte al Network of Universities from the Capitals of Europe – UNICA, la Forumul Alianțelor Universitare Europene din Barcelona, organizat de Președinția spaniolă a Consiliului Uniunii Europene. 
La evenimentul de la Barcelona, UB a mai fost reprezentată și de prof. univ. dr. Romiță Iucu, președintele Consiliului de Orientare și Analiză Strategică al Universității din București și cadru didactic la Facultatea de Psihologie și Științele Educației a UB, coordonator al Grupului de lucru UNICA EduLAB din cadrul Rețelei Instituționale a Universităților din Capitalele Europei – UNICA pentru mandatul mai 2021-mai 2023.
Cea de-a doua ediție a Forumului Alianțelor Universităților Europene a reunit peste 400 participanți, reprezentanți ai instituțiilor de învățământ superior din 35 de țări, precum și membrii ai Comisiei Europene și ai statelor membre, agenții de acreditare, asociații studențești etc. 
Obiectivul acestei reuniuni din Spania, desfășurate în clădirea emblematică a vechii fabrici de textile Fabra i Coats din orașul spaniol, a fost acela de a oferi un spațiu de dialog și schimb de idei pentru a aborda cele mai importante probleme care afectează în prezent alianțele europene. 
„Cele mai importante și urgente probleme, care sunt în vizorul Comisiei Europene și guvernelor naționale, sunt: 1. Clarificarea statutului juridic al alianțelor europene; 2. Definirea cadrului de implementare a Diplomei Europene pentru programe comune de studio de tipul joint degree; 3. Implementarea sistemului la nivelul întregului continent pentru European Student Card. Alianțele Europene (de tipul CIVIS) vor schimba peisajul academic în următorii ani și e foarte important ca Universitatea din București este parte activă a acestui proces”, a subliniat președintele UNICA.
Scopul stabilirii de alianțe strategice pe termen lung între universitățile europene este de a promova identitatea și valorile europene, precum excelența și inovația în educație. Prima întâlnire a Alianțelor Universitare Europene a fost organizată în timpul Președinției franceze a Uniunii Europene, în iunie 2022. Mai multe informații despre Forumul Alianțelor Universitare Europene din Barcelona pot fi consultate aici. 
